NARIADENIE KOMISIE (EÚ) 2022/93

z 20. januára 2022,

ktorým sa menia prílohy II, III a IV k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí akrinatrínu, fluvalinátu, folpetu, fosetylu, izofetamidu, „vírusu mozaiky pepina, európsky (EÚ) kmeň, mierný izolát Abp1“, „vírusu mozaiky pepina, kmeň CH2, mierný izolát Abp2“, spinetoramu a spirotetramatu v alebo na určitých produktoch

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 5 ods. 1 a článok 14 ods. 1 písm. a),

keďže:

(1) Maximálne hladiny rezíduí (ďalej len „MRL“) akrinatrínu, fluvalinátu, folpetu, izofetamidu, spinetoramu a spirotetramatu boli stanovené v prílohe II k nariadeniu (ES) č. 396/2005. V prípade fosetylu boli MRL stanovené v časti A prílohy III k uvedenému nariadeniu. V prípade vírusu mozaiky pepina, európsky (EÚ) kmeň, mierný izolát Abp1 a vírusu mozaiky pepina, kmeň CH2, mierný izolát Abp2 neboli v nariadení (ES) č. 396/2005 stanovené žiadne osobitné MRL, a tieto látky ani neboli zahrnuté do prílohy IV k uvedenému nariadeniu, preto sa uplatňuje štandardná hodnota 0,01 mg/kg stanovená v jeho článku 18 ods. 1 písm. b).

(2) V súlade s článkom 6 ods. 1 nariadenia (ES) č. 396/2005 bola v rámci postupu autorizácie používania prípravku na ochranu rastlín s obsahom účinnej látky akrinatrín na broskyniach a sladkej paprike predložená žiadosť o úpravu existujúcich MRL.

(3) V prípade fulvalinátu bola takáto žiadosť predložená v súvislosti s rajčiakmi a dyňou červenou (vodový melón). V prípade folpetu bola takáto žiadosť predložená v súvislosti s jačmeňom, ovsom a ražou. V prípade fosetylu bola takáto žiadosť predložená v súvislosti s citrónmi, limetami, mandarínkami a „bylinnými nálevmi z listov a bylín“ po použití fosfonátov draselných. V prípade izofetamidu bola takáto žiadosť predložená v súvislosti s krovitými ovocnými druhmi. V prípade spinetoramu bola takáto žiadosť predložená v súvislosti s portulakou zeleninovou. V prípade spirotetramatu bola takáto žiadosť predložená v súvislosti s „cibuľou kuchynskou jarnou a cesnakom zimným“ a „medom a inými včelárskymi produktmi“.

(4) Uvedené žiadosti posúdili príslušné členské štáty v súlade s článkom 8 nariadenia (ES) č. 396/2005 a Komisii a boli zaslané hodnotiace správy.

(5) Európsky úrad pre bezpečnosť potravín (ďalej len „úrad“) žiadosti a hodnotiace správy posúdil, pričom preskúmal najmä riziká pre spotrebiteľov a v relevantných prípadoch aj pre zvieratá, a k navrhovaným MRL vydal odôvodnené stanoviská (2). Uvedené stanoviská zaslal žiadateľom, Komisii a členským štátom a sprístupnil ich verejnosti.

(6) V prípade spinetoramu v protulake zeleninovej úrad posúdil žiadosť s cieľom stanoviť MRL pre šalát a vydal odôvodnené stanovisko k navrhovaným MRL (3). V uvedenom rámci úrad posúdil skúšky na rezíduá v súvislosti so správnou poľnohospodárskou praxou (SPP) v prípade šalátu, čo viedlo k návrhu MRL na úrovni 4 mg/kg. V súlade s existujúcimi usmerneniami Únie k extrapolácii MRL (4) je vhodné stanoviť MRL pre portulaku zeleninovú na úrovni 4 mg/kg na základe skúšok na rezíduá vykonaných na šaláte.

(7) Pokiaľ ide o všetky ostatné žiadosti, úrad dospel k záveru, že všetky požiadavky na údaje sú splnené a úpravy MRL požadované žiadateľmi sú prijateľné, pokiaľ ide o bezpečnosť spotrebiteľov na základe posúdenia expozície spotrebiteľov v prípade 27 špecifických európskych spotrebiteľských skupín. Úrad zohľadnil najnovšie informácie o toxikologických vlastnostiach látok. Celoživotná expozícia spotrebiteľov účinkom týchto látok prostredníctvom konzumácie všetkých potravinárskych výrobkov, ktoré ich môžu obsahovať, ani krátkodobá expozícia spôsobená vysokou konzumáciou predmetných výrobkov nepreukázali riziko prekročenia prípustného denného príjmu alebo akútnej referenčnej dávky.

(8) V súvislosti so schválením účinných látok s nízkym rizikom vírus mozaiky pepina, európsky (EÚ) kmeň, mierný izolát Abp1 a vírus mozaiky pepina, kmeň CH2, mierný izolát Abp2 boli do súhrnnej dokumentácie v súlade s článkom 8 ods. 1 písm. g) nariadenia Európskeho parlamentu a Rady (ES) č. 1107/2009 (5) zahrnuté žiadosti o MRL na podporu reprezentatívnych použití v prípade rajčiakov podľa správnej poľnohospodárskej praxe v Únii. Príslušný členský štát dané žiadosti vyhodnotil v súlade s článkom 11 ods. 2 uvedeného nariadenia. Úrad žiadosti posúdil a predložil záver o partnerskom preskúmaní daných účinných látok z hľadiska posúdenia rizika pesticídov (6). V danom rámci úrad nepovažoval za potrebné stanoviť referenčné hodnoty pre uvedené látky a odporučil zaradenie vírusu mozaiky pepina, európsky (EÚ) kmeň, mierný izolát Abp1 a vírusu mozaiky pepina, kmeň CH2, mierný izolát Abp2 do prílohy IV k nariadeniu (ES) č. 396/2005.

(9) Na základe odôvodnených stanovísk a záveru úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a IV k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 20. januára 2022 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vedecké správy EFSA sú k dispozícii online: http://www.efsa.europa.eu:

Reasoned opinion on the modification of the existing maximum residue level for acrinathrin in peaches and sweet peppers (Odôvodnené stanovisko k úprave existujúcich maximálnych hladín rezíduí akrinatrínu v broskyniach a sladkej paprike). Vestník EFSA (EFSA Journal) (2021) 19(7):6681.

Reasoned opinion on the modification of the existing maximum residue levels for tau-fluvalinate in tomatoes and watermelons [Odôvodnené stanovisko k úprave existujúcich maximálnych hladín rezíduí tau-fluvalinátu v rajčiakoch a dyni červenej (vodový melón)]. Vestník EFSA (EFSA Journal) (2021) 19(6):6646.

Reasoned opinion on the modification of the existing maximum residue levels for folpet in barley, oat, rye and wheat (Odôvodnené stanovisko k úprave existujúcich maximálnych hladín rezíduí folpetu v jačmeni, ovse, raži a pšenici). Vestník EFSA (EFSA Journal) (2021) 19(5):6578.

Reasoned opinion on the modification of the existing MRLs for potassium phosphonates in lemons, limes and mandarins and in herbal infusions from leaves and herbs (Odôvodnené stanovisko k úprave existujúcich MRL pre fosfonáty draselné v citrónoch, limetách a mandarínkach a v bylinných nálevoch z listov a bylín). Vestník EFSA (EFSA Journal) (2021) 19(6):6673.

Reasoned opinion on the modification of the existing maximum residue levels for isofetamid in raspberries, blackberries and dewberries (Odôvodnené stanovisko k úprave existujúcich maximálnych hladín rezíduí izofetamidu v malinách, ostružinách a ostružine ožinovej). Vestník EFSA (EFSA Journal) (2021) 19(6):6677.

Reasoned opinion on the modification of the existing maximum residue levels for spirotetramat in leeks, spring onions and honey (Odôvodnené stanovisko k úprave existujúcich maximálnych hladín rezíduí spirotetramatu v póre, cibuli jarnej a mede). Vestník EFSA (EFSA Journal) (2021) 19(3):6517.

(3) Reasoned opinion on the review of the existing maximum residue levels for spinetoram according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí spinetoramu podľa článku 12 nariadenia (ES) č. 396/2005]. Vestník EFSA (EFSA Journal) (2020) 18(1):5997.

(4) Technical guidelines on data requirements for setting maximum residue levels, comparability of residue trials and extrapolation of residue data on products from plant and animal origin (SANTE/2019/12752) [Technické usmernenia k požiadavkám týkajúcim sa stanovenia maximálnych hladín rezíduí, porovnateľnosti skúšok na rezíduá a extrapolácie údajov o rezíduách v produktoch rastlinného a živočíšneho pôvodu (SANTE/2019/12752)].

(5) Nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (Ú. v. EÚ L 309, 24.11.2009, s. 1).

(6) Conclusion on the peer review of the pesticide risk assessment of the active substances Pepino Mosaic Virus, EU strain, mild isolate Abp1 and Pepino Mosaic Virus, CH2 strain, mild isolate Abp2 [Záver z partnerského preskúmania účinných látok vírus mozaiky pepina európsky (EÚ) kmeň, mierný izolát Abp1 a vírus mozaiky pepina, kmeň CH2, mierný izolát Abp2]. Vestník EFSA (EFSA Journal) (2021) 19(1):6388.